b'\n_START_ARTICLE_\nTarcisio Bertone\n_START_SECTION_\nBiografia\n_START_PARAGRAPH_\nBertone va n\xc3\xa9ixer a Romano Canavese, Piemont, el cinqu\xc3\xa8 de vuit germans. Bertone ha declarat que la seva mare era una decidida militant anti-feixista del Partit del Poble Itali\xc3\xa0, i despr\xc3\xa9s de la Democr\xc3\xa0cia Cristiana._NEWLINE_Profess\xc3\xa0 els seus vots com a membre dels germans salesians el 3 de desembre de 1950, i fou ordenat prevere per l\'arquebisbe Albino Mensa l\'1 de juliol de 1960. T\xc3\xa9 un doctorat en dret can\xc3\xb2nic; la seva tesi versava sobre "El govern de l\'Esgl\xc3\xa9sia al pensament del Papa Benet XIV (1740-1758)". Exerc\xc3\xad com a professor de Dret Can\xc3\xb2nic entre 1976 i 1991, sent professor visitant de Llei P\xc3\xbablica Eclesi\xc3\xa0stica a l\'Institut Utriusque Iuris de la Universitat Pontif\xc3\xadcia del Later\xc3\xa0 el 1978. el 1988 va ser nomenat per a un grup d\'experts que assistissin el cardenal Joseph Ratzinger en negociacions amb el llavors excomunicat arquebisbe Marcel Lefebvre. Tamb\xc3\xa9 va ser enviat pel papa Joan Pau II per ajudar a Emmanuel Milingo, arquebisbe em\xc3\xa8rit de Lusaka (Z\xc3\xa0mbia), a tornar a l\'Esgl\xc3\xa9sia Cat\xc3\xb2lica el 2001. Milingo havia abandonat l\'Esgl\xc3\xa9sia per casar-se amb Maria Sung, de la secta Moon.\n_START_SECTION_\nArquebisbe i Cardenal\n_START_PARAGRAPH_\nEl 4 de juliol de 1991, Bertone va ser fet arquebisbe de Vercelli pel Papa Joan Pau II. Va ser consagrat bisbe un mes despr\xc3\xa9s per l\'arquebisbe Mensa, el mateix que l\'havia ordenat prevere. Va ocupar el c\xc3\xa0rrec fins a la seva dimissi\xc3\xb3 el 1995 en qu\xc3\xa8 va ser nomenat Secretari de la Congregaci\xc3\xb3 de la doctrina de la Fe sota el cardenal Ratzinger, qui posteriorment esdevindria el Papa Benet XVI. Nomenat arquebisbe de G\xc3\xa8nova el 10 de desembre de 2002 i instal\xc2\xb7lat el 2 de febrer del 2003, Bertone va ser elevat al Col\xc2\xb7legi de Cardenals al consistori del 21 d\'octubre del 2003, com a Cardenal prevere de Santa Maria Ausiliatrice a Via Tuscolana. L\'arquebisbe Angelo Amato succe\xc3\xad a Bertone com a Secretari de la Congregaci\xc3\xb3 de la Doctrina de la Fe, abans d\'esdevenir el Cardenal Prefecte de la Congregaci\xc3\xb3 de les Causes dels Sants._NEWLINE_Com a membre de germans salesians, se\'l considera un sacerdot que ha empr\xc3\xa8s la tasca amb els joves que, a les darreres paraules de Joan Pau II, havia buscat durant tot el seu papat. El secretari de Bertone explica una an\xc3\xa8cdota en la qual "Bertone un dia va decidir agafar un autob\xc3\xbas p\xc3\xbablic fins al Palau Apost\xc3\xb2lic. Entr\xc3\xa0 a l\'autob\xc3\xbas amb la seva sotana negra i el feix\xc3\xad vermell de cardenal; i la gent, especialment un grup de joves, es quedaren en silenci. Bertone trenc\xc3\xa0 el gel immediatament amb el seu somriure caracter\xc3\xadstic. Per quan arrib\xc3\xa0 al seu dest\xc3\xad, el prelat estava enmig d\'una profunda conversa amb els joves sobre l\'amor, el sexe, la virginitat i la castedat."_NEWLINE_Posteriorment s\'especialitz\xc3\xa0 en la relaci\xc3\xb3 entre la moral social, la fe i la pol\xc3\xadtica. Tamb\xc3\xa9 col\xc2\xb7labor\xc3\xa0 amb la revisi\xc3\xb3 del Codi de Dret Can\xc3\xb2nic de 1983, i es dedic\xc3\xa0 a la tasca pastoral a les parr\xc3\xb2quies. A l\'Any Jubilar del 2000, el cardenal Bertone va rebre l\'enc\xc3\xa0rrec del Papa Joan Pau II perqu\xc3\xa8 publiqu\xc3\xa9s la tercera part del secret de F\xc3\xa0tima._NEWLINE_Bertone va ser un dels cardenals electors que van participar en el conclave papal que tri\xc3\xa0 el Papa Benet XVI. El cardenal Bertone encara podr\xc3\xa0 votar al conclave del 2013 i en qualsevol conclave que tingui lloc abans del seu 80\xc3\xa8 aniversari, el 2 de desembre del 2014._NEWLINE_El 15 de mar\xc3\xa7 del 2005, Bertone va apar\xc3\xa8ixer a les not\xc3\xadcies per "trencar el silenci de l\'Esgl\xc3\xa9sia" i critic\xc3\xa0 la novel\xc2\xb7la de Dan Brown The Da Vinci Code, afirmant que el llibre era "mentides vergonyoses i sense fonament", i que els creients havien de boicotejar el llibre. Tant Bertone com el portaveu oficial del Vatic\xc3\xa0 insistiren que Bertone no parlava com a representant de l\'Esgl\xc3\xa9sia, si b\xc3\xa9 tamb\xc3\xa9 se senyalava que Bertone ocupava un alt lloc a la jerarquia de l\'Esgl\xc3\xa9sia (el seu nom ha estat sovint citat com a candidat potencial per ser el proper pont\xc3\xadfex) donava a les seves paraules un pes considerable, de manera que els seus comentaris van ser citats sovint en diversos mitjans com a un comunicat oficial des del Vatic\xc3\xa0. El 2006, el programa de not\xc3\xadcies Dateline de la NBC va descriure la seva afirmaci\xc3\xb3 com que "un cardenal d\'alt rang del Vatic\xc3\xa0 reclama un boicot a la pel\xc2\xb7l\xc3\xadcula".\n_START_SECTION_\nCardenal Secretari d\'Estat\n_START_PARAGRAPH_\nEl 22 de juny del 2006 Benet XVI nomen\xc3\xa0 al cardenal Bertone per a substituir a Angelo Sodano com a Cardenal Secretari d\'Estat, assumint el c\xc3\xa0rrec el 15 de setembre del mateix any. El 26 de juny del 2006 el cardenal va rebre la Gran Creu de l\'orde al M\xc3\xa8rit de la Rep\xc3\xbablica Italiana. El 31 d\'agost es va fer p\xc3\xbablic que el cardenal Bertone havia tingut un somni en el qual el Papa Joan Pau II li havia parlat dien-li "no tinguis por", com si el prepar\xc3\xa9s per a la seva nova tasca._NEWLINE_El 4 d\'abril del 2007, Benet XVI tamb\xc3\xa9 nomen\xc3\xa0 a Bertone com a Camarlenc de la Santa Seu. Les tasques del Camarlenc estan majorit\xc3\xa0riament dedicades a l\'administraci\xc3\xb3 de la Santa Seu mentre que es troba vacant. El 10 de maig del 2008 va ser promogut al rang de Cardenal-Bisbe de Frascati._NEWLINE_Bertone \xc3\xa9s conegut per estudiar el problema abans d\'emprendre cap acci\xc3\xb3. Un exemple \xc3\xa9s quan despr\xc3\xa9s de ser nomenat arquebisbe de Vercelli es "tanc\xc3\xa0 a si mateix a la seva cambra tota la nit i estudi\xc3\xa0 la vida de sant Eusebi, que va ser bisbe de la ciutat al 345._NEWLINE_El 30 d\'agost de 2013 el papa Francesc, que el moment de la seva elecci\xc3\xb3 havia confirmat Bertone "fins que no es dispos\xc3\xa9s el contrari", el cess\xc3\xa0 en el c\xc3\xa0rrec de Secretari d\'Estat, i per a substituir-lo nomen\xc3\xa0 l\'arquebisbe Pietro Parolin.\n_START_SECTION_\nControv\xc3\xa8rsia del Papa Benet XVI amb l\'Islam\n_START_PARAGRAPH_\nEl 16 de setembre del 2006, nom\xc3\xa9s un dia despr\xc3\xa9s del seu nomenament com a Cardenal Secretari d\'Estat, public\xc3\xa0 una declaraci\xc3\xb3 explicant que la \xc2\xabposici\xc3\xb3 del Papa sobre l\'Islam \xc3\xa9s inequ\xc3\xadvocament l\'expressada pel document conciliar Nostra Aetate, i que "l\'opini\xc3\xb3 del Papa en favor del di\xc3\xa0leg interreligi\xc3\xb3s i intercultural \xc3\xa9s tamb\xc3\xa9 inequ\xc3\xadvoc\xc2\xbb\n_START_SECTION_\nEsgl\xc3\xa9sia i esport\n_START_PARAGRAPH_\nEl Cardenal Bertone sugger\xc3\xad al desembre del 2006 que la Santa Seu "podria, en un futur, tenir un equip que jugu\xc3\xa9s al m\xc3\xa0xim nivell, contra equips com la Roma, l\'Inter, el Genoa o la Sampdoria.". Continu\xc3\xa0 dient que "si simplement agafem els estudiants brasilers de les nostres universitats pontif\xc3\xadcies podr\xc3\xadem fer un equip magn\xc3\xadfic. Malgrat aix\xc3\xb2, hores despr\xc3\xa9s s\'explic\xc3\xa0 dient que "tinc molta m\xc3\xa9s feina que fer que muntar un equip de futbol pel Vatic\xc3\xa0", i que el seu comentari anterior no s\'havia de prendre seriosament.\n_START_SECTION_\nDefensa de Pius XII\n_START_PARAGRAPH_\nEl 5 de juny de 2007, a una confer\xc3\xa8ncia en la presentaci\xc3\xb3 de la publicaci\xc3\xb3 d\'una nova biografia del Papa Pius XII, Bertone defens\xc3\xa0 el Papa Pius contra els clams d\'indifer\xc3\xa8ncia vers els jueus durant l\'Holocaust. El cardenal condemn\xc3\xa0 aquesta associaci\xc3\xb3 com una "llegenda negra" i com "un atac sobre el bon sentit i la racionalitat", que ha "esdevingut tan fermament establerta que fins i tot rascar-la \xc3\xa9s una \xc3\xa0rdua feina". Tot i que va admetre que Pius XIII havia estat "caut" en condemnar l\'Alemanya nazi, afirm\xc3\xa0 que els nazis haurien intensificat el seu programa de genocidi si el Papa hagu\xc3\xa9s parlat m\xc3\xa9s obertament.\n_START_SECTION_\nComentaris del Patriarca Alexis II\n_START_PARAGRAPH_\nEl 5 de desembre del 2006, el Patriarca Alexis II acus\xc3\xa0 la Santa Seu d\'una pol\xc3\xadtica extremadament hostil, quan afirm\xc3\xa0 que l\'esgl\xc3\xa9sia cat\xc3\xb2lica buscava conversos a les terres ortodoxes de R\xc3\xbassia i en altres rep\xc3\xbabliques sovi\xc3\xa8tiques. El cardenal Bertone va respondre que "no volem llan\xc3\xa7ar-nos a fer proselitisme a R\xc3\xbassia."\n_START_SECTION_\nL\'entrevista amb "Le Figaro"\n_START_PARAGRAPH_\nEl 31 de mar\xc3\xa7 del 2007, el cardenal Bertone confirm\xc3\xa0 la imminent publicaci\xc3\xb3 del llargament esperat motu proprio estenent la indulg\xc3\xa8ncia per celebrar la missa tridentina en una entrevista amb el diari franc\xc3\xa8s Le Figaro._NEWLINE_A la mateixa entrevista, Bertone \xc2\xabes lament\xc3\xa0 sobre els titulars dedicats pels mitjans sobre les opinions del Vatic\xc3\xa0 sobre el sexe mentre que mantenien un "silenci desafiant" sobre la tasca caritativa realitzada per milers d\'organitzacions cat\xc3\xb2liques arreu del m\xc3\xb3n.\xc2\xbb Continu\xc3\xa0 afirmant que \xc2\xabVeig una fixaci\xc3\xb3 d\'alguns periodistes sobre els temes morals, com l\'avortament o les unions homosexuals, que si b\xc3\xa9 s\xc3\xb3n consideracions importants en absolut no constitueixen el pensament i la tasca de l\'Esgl\xc3\xa9sia\xc2\xbb.\n_START_SECTION_\nProposta d\'excomuni\xc3\xb3 als traficants de drogues\n_START_PARAGRAPH_\nEl 14 de gener del 2009, el cardenal Bertone sugger\xc3\xad que caldria que l\'Esgl\xc3\xa9sia consider\xc3\xa9s prendre accions contra els traficants de drogues. Entre aquesta acci\xc3\xb3 es podria incloure l\'excomuni\xc3\xb3. Va fer un discurs sobre l\'alarma de l\'Esgl\xc3\xa9sia davant del "desastre" de la viol\xc3\xa8ncia ocasionada per les drogues poc abans d\'un viatge a M\xc3\xa8xic.\n_START_SECTION_\nSuport per l\'acc\xc3\xa9s universal i gratu\xc3\xaft als medicaments contra la SIDA\n_START_PARAGRAPH_\nEl divendres 22 de juny del 2012, en un article online de Cindy Wooden del Catholic News Service (CNS), afirm\xc3\xa0 que, en una confer\xc3\xa8ncia a Roma sobre la prevenci\xc3\xb3 de la transmissi\xc3\xb3 de la SIDA de mares a fills patrocinada per la Comunitat de Sant Egidi (que porta a terme el projecte SOMNI, un programa gratu\xc3\xaft de prevenci\xc3\xb3 i tractament de la SIDA a 10 pa\xc3\xafsos africans), el cardenal Secretari d\'Estat urg\xc3\xad per a un acc\xc3\xa9s r\xc3\xa0pid i complet als medicaments antiretrovirals puguin ser gratu\xc3\xafts (aquests medicaments, com l\'AZT, poden evitar contagiar-se de la SIDA, tot i que no la curen). El cardenal Bertone reconegu\xc3\xa9 que l\'\xc3\xbanica manera en que aix\xc3\xb2 es podria assolir remotament, especialment a l\'\xc3\x80frica \xe2\x80\x93on els esfor\xc3\xa7os havien de ser m\xc3\xa9s necessaris i centrats- hauria de ser mitjan\xc3\xa7ant un esfor\xc3\xa7 de col\xc2\xb7laboraci\xc3\xb3 entre els grups d\'ajut, governs, donants, grups m\xc3\xa8dics, empreses farmac\xc3\xa8utiques i esgl\xc3\xa9sies.\n_START_SECTION_\nRetir\n_START_PARAGRAPH_\nEl 31 d\'agost de 2013 el papa Francesc accept\xc3\xa0 la seva ren\xc3\xbancia com a Cardenal Secretari d\'Estat de la Santa Seu; i nomen\xc3\xa0 com a successor seu l\'arquebisbe Pietro Parolin, el qual va prendre possessi\xc3\xb3 del c\xc3\xa0rrec in absentia el 15 d\'octubre seg\xc3\xbcent.\n_START_SECTION_\nAfirmacions sobre la peder\xc3\xa0stria a l\'Esgl\xc3\xa9sia\n_START_PARAGRAPH_\nAl seu llibre The Case Of The Pope, Geoffrey Robertson critica a Bertone pel seu rebuig davant la petici\xc3\xb3 que "un bisbe hagi d\'estar obligat a contactar amb la policia per denunciar un sacerdot que hagi adm\xc3\xa8s la pedofilia". Bertone argument\xc3\xa0 que "si un sacerdot no pot confiar en el seu bisbe per temor a ser denunciat llavors significar\xc3\xa0 que ja no hi ha llibertat de consci\xc3\xa8ncia". Per la Pasqua del 2010 Bertone culp\xc3\xa0 p\xc3\xbablicament de l\'esc\xc3\xa0ndol dels abusos a menors a la infiltraci\xc3\xb3 homosexual al clergat.\n_START_SECTION_\nControv\xc3\xa8rsies pol\xc3\xadtiques a la C\xc3\xbaria Romana\n_START_PARAGRAPH_\nBertone va ser criticat pel periodista Sandro Magister per haver exposat a Benet XVI a la controv\xc3\xa8rsia p\xc3\xbablica al voltant dels nomenaments episcopals a It\xc3\xa0lia i Pol\xc3\xb2nia. Magister tamb\xc3\xa9 afirm\xc3\xa0 que els problemes en les comunicacions i en el govern que es van percebre durant l\'afer Williamson poder ser atribu\xc3\xafdes a Bertone.\n_START_SECTION_\nControv\xc3\xa8rsia sobre el Tercer Secret de F\xc3\xa0tima\n_START_PARAGRAPH_\nBertone ha estat acusat de mentir sobre el contingut del Tercer Secret de F\xc3\xa0tima al seu llibre, The Last Secret of Fatima, aix\xc3\xad com a les seves aparicions televisives. Despr\xc3\xa9s de la publicaci\xc3\xb3 del llibre, el periodista itali\xc3\xa0 Antonio Socci public\xc3\xa0 un article titulat \xc2\xabEstimat Cardenal Bertone: Qui, entre vost\xc3\xa8 i jo, est\xc3\xa0 mentint deliberadament?\xc2\xbb El fiscal itali\xc3\xa0 Christopher Ferrara va escriure un llibre titulat The Secret Still Hidden dirigit a exposar i a refutar les afirmacions del cardenal Bertone respecte a Fatima. El llibre cont\xc3\xa9 un ap\xc3\xa8ndix titulat "101 punts de dubte sobre la narraci\xc3\xb3 del Cardenal Bertone". En particular, s\'afirma que Bertone particip\xc3\xa0 en un engany sistem\xc3\xa0tic, juntament amb el cardenal Angelo Sodano i el cardenal Joseph Ratzinger per encobrir l\'exist\xc3\xa8ncia d\'un document d\'una p\xc3\xa0gina que cont\xc3\xa9 les paraules L\xc3\xbacia Santos va dir que li havien estat transmeses durant una visi\xc3\xb3 de la Verge, que alguns creuen que cont\xc3\xa9 informaci\xc3\xb3 sobre l\'Apocalipsi i un gran apostasia. Bertone afirm\xc3\xa0 que nom\xc3\xa9s havia dit la veritat sobre F\xc3\xa0tima en una aparici\xc3\xb3 televisiva.\n_START_SECTION_\nLa resid\xc3\xa8ncia al Palazzo San Carlo\n_START_PARAGRAPH_\nSegons inform\xc3\xa0 el diari La Repubblica, el Papa Francesc mostr\xc3\xa0 el seu malestar durant una reuni\xc3\xb3 amb capellans a la bas\xc3\xadlica de Sant Pere durant la Setmana Santa de 2014 pel fet que Bertone es traslladaria a viure a un \xc3\xa0tic de 700 m\xc2\xb2 (10 vegades m\xc3\xa9s gran que la resid\xc3\xa8ncia del mateix Pont\xc3\xadfex a la Casa Santa Marta) al Palazzo San Carlo, del centre de Roma. El papa va criticar els prelats que viuen de manera "sumptuosa i presumptuosa" en comptes de tenir la pobresa "com una germana"._NEWLINE_El 2016 la just\xc3\xadcia de la Santa Seu inici\xc3\xa0 a investigar si l\'apartament es podria haver pagat amb donatius fets a la fundaci\xc3\xb3 de l\'hospital infantil Bambino Ges\xc3\xb9.'